ΓΡΑΠΤΗ ΕΡΩΤΗΣΗ E-3156/98

υποβολή: Felipe Camisón Asensio (PPE) προς την Επιτροπή

(19 Οκτωβρίου 1998)

Θέμα: Συντονισμός της βοήθειας που παρέχεται στις ΜΜΕ από την Επιτροπή και την Ευρωπαïκή Τράπεζα Επενδύσεων

Η Ευρωπαϊκή Τράπεζα Επενδύσεων χορήγησε πρόσφατα δάνειο σε τέσσερα ισπανικά και ένα πορτογαλικό Ταμιευτήριο με σκοπό τη δημιουργία ενός Ταμείου για κεφάλαιο υψηλού κινδύνου ύψους 10 δισεκατομμυρίων πεσετών με σκοπό τη χρηματοδότηση καινοτόμων επενδύσεων μικρομεσαίων επιχειρήσεων (ΜΜΕ). Εκτιμά η Επιτροπή ότι αυτό το είδος ενεργειών ενισχύει παρόμοιες ενέργειες που έχουν πραγματοποιηθεί από την Εκτελεστική Επιτροπή; Με ποια έννοια και σε ποιο βαθμό;

Απάντηση του κ. de Silguy εξ ονόματος της Επιτροπής

(27 Νοεμβρίου 1998)

Κατά τη σύνοδό του στο Άμστερνταμ τον Ιούνιο του 1997, το Ευρωπαϊκό Συμβούλιο με το ψήφισμά του για την ανάπτυξη και την απασχόληση κάλεσε την Ευρωπαϊκή Τράπεζα Επενδύσεων (ΕΤΕ) να επιταχύνει τις ενέργειές της για την προώθηση των επενδυτικών σχεδίων για τη δημιουργία θέσεων απασχόλησης στην Κοινότητα. Η ΕΤΕ, ανταποκρινόμενη στο αίτημα αυτό, θέσπισε, στις 20 Αυγούστου 1997, το ειδικό πρόγραμμα δράσης του Άμστερνταμ (ΕΠΔΑ). Στο πλαίσιο του προγράμματος αυτού, η ΕΤΕ δημιούργησε μία "θυρίδα ΜΜΕ" για την ενίσχυση της κεφαλαιακής βάσης των καινοτόμων μικρομεσαίων επιχειρήσεων (ΜΜΕ) με ισχυρό δυναμικό ανάπτυξης, ιδίως όσον αφορά την τεχνολογία αιχμής. Οι ΜΜΕ διαδραματίζουν πρωταρχικό ρόλο για τη δημιουργία θέσεων εργασίας. Η ανάπτυξή τους μπορεί να υποβοηθηθεί με την εισφορά κεφαλαίου, η οποία με τη σειρά της μπορεί να διευκολύνει την πρόσβαση σε χρηματοδοτήσεις μέσω δανείων. Η θυρίδα ΜΜΕ περιλαμβάνει ορισμένα συνολικά δάνεια με συμμετοχή στους κινδύνους και ένα νέο ευρωπαϊκό μηχανισμό για τις τεχνολογίες.

Στο πλαίσιο των συνολικών δανείων με συμμετοχή στους κινδύνους, η ΕΤΕ διαθέτει πόρους σε ευρωπαϊκά τραπεζικά ιδρύματα τα οποία στηρίζουν δραστηριότητες των ΜΜΕ με δική τους ευθύνη. Οι κίνδυνοι που εμπεριέχονται σε αυτές τις χρηματοδοτικές πράξεις κατανέμονται μεταξύ της ΕΤΕ και του εκάστοτε χρηματοδοτικού ιδρύματος. Το δάνειο που αναφέρεται στην ερώτηση αποτελεί μέρος δέκα πράξεων συνολικού ύψους 277,8 εκατ. ECU που συνάφθηκαν ήδη με χρηματοδοτικούς οργανισμούς εννέα κρατών μελών.

Συγχρόνως, η ΕΤΕ διέθεσε 125 εκατ. ECU στον ευρωπαϊκό μηχανισμό για τις τεχνολογίες, τη διαχείριση του οποίου έχει αναλάβει για λογαριασμό της το Ευρωπαϊκό Ταμείο Επενδύσεων, με σκοπό την παροχή επιχειρηματικού και μετοχικού κεφαλαίου σε ταμεία ή εταιρείες επιχειρηματικού κεφαλαίου που ειδικεύονται στην ανάληψη συμμετοχών σε ΜΜΕ κατά τη φάση εκκίνησης ή επέκτασης των ΜΜΕ. Αναμένεται η συγκέντρωση 500 εκατ. ECU για ΜΜΕ μέσω δέκα περίπου συμμετοχών στο μηχανισμό αυτό.

Οι κίνδυνοι που συνδέονται με τα μέσα αυτά καλύπτονται με την άντληση 1 δισ. ECU κατ' ανώτατο όριο από τα κέρδη εκμετάλλευσης της ΕΤΕ κατά την περίοδο 1997-2000.

Επιπλέον, η πρωτοβουλία ανάπτυξης και απασχόλησης του Λουξεμβούργου που είχε υποστηριχθεί από το Κοινοβούλιο, επέτρεψε τη σύσταση των χρηματοδοτικών μέσων μέσω του κοινοτικού προϋπολογισμού (420 εκατ. ECU για την περίοδο 1998-2001) για καινοτόμες ΜΜΕ οι οποίες συμβάλλουν στη δημιουργία θέσεων εργασίας. Στα μέσα αυτά συμπεριλαμβάνεται μία χρηματοδοτική διευκόλυνση επιχειρηματικού κεφαλαίου (εκκίνηση του ευρωπαϊκού μηχανισμού για τις τεχνολογίες) τη διαχείριση του οποίου έχει αναλάβει το Ευρωπαϊκό Ταμείο Επενδύσεων και αποσκοπεί στη σύσταση και την υποβοήθηση των αρχικών σταδίων των ΜΜΕ, ένα μηχανισμό χρηματοδοτικής συνδρομής για την προώθηση της ίδρυσης διεθνικών κοινών επιχειρήσεων (κοινές ευρωπαϊκές επιχειρήσεις) και ένα μηχανισμό εγγυήσεων για τις ΜΜΕ υπό τη διαχείριση του Ευρωπαϊκού Ταμείου Επενδύσεων με στόχο τη μεγαλύτερη διαθεσιμότητα δανείων σε νεοσυσταθείσες επιχειρήσεις.

Και οι δύο πρωτοβουλίες αποσκοπούν στη διευκόλυνση της πρόσβασης στη χρηματοδότηση για ΜΜΕ που συμβάλλουν στη δημιουργία θέσεων απασχόλησης, αλλά υπάρχουν διαφορές, ιδίως όσον αφορά τη συμμετοχή σε κινδύνους (σε γενικές γραμμές, η πρωτοβουλία του Λουξεμβούργου εμπεριέχει χαρακτηριστικά υψηλότερου κινδύνου) και στην επιλογή των ενδιάμεσων χρηματοδοτικών οργανισμών. Τα χρηματοδοτικά μέσα της πρωτοβουλίας του Λουξεμβούργου και τα μέτρα στο πλαίσιο της πρωτοβουλίας ΕΠΔΑ είναι ανεξάρτητα αλλά συμπληρωματικά.